次韵范內翰西圻老人詩
作者：劉攽
朝代：宋

paragraphs: 大行宮車千乘强，翠華晚駕煙蒼蒼。
龍髯墮地長秋草，白雲悠悠飛帝鄉。
先驅軼出塞門外，天宇寥廓初無傍。
凄風疾雨走道路，萬靈奔走誰非常。
漢家德澤遍四海，戎夷執紼虛邊疆。
翾飛啄息願效死，以彼壤穴皆容光。
詞臣宗功筆力壯，感激顧遇思揄揚。
周宣中興在雲漢，武皇最著惟宣防。
道旁老翁話舊事，面目黧黑情摧傷。
賜縑如雪身獨得，無衣自幸方同裳。
桑田變海不可測，慟哭白日悲風長。
君不見封禪之君皆不死，豈以衣冠之葬疑軒皇。